b"\n_START_ARTICLE_\nPont de Sant Pere\n_START_SECTION_\nDescripci\xc3\xb3\n_START_PARAGRAPH_\nEs tracta d'un pont monumental constru\xc3\xaft sobre el torrent de Vallparad\xc3\xads com a nexe d'uni\xc3\xb3 entre la vila de Terrassa i el poble de Sant Pere. Consta de tres arcs de diferent amplada, el central de mig punt, m\xc3\xa9s ample, i els laterals amb arc apuntat. \xc3\x89s constru\xc3\xaft en paredat com\xc3\xba, excepte en zones angulars que s\xc3\xb3n carreus. L'al\xc3\xa7ada m\xc3\xa0xima \xc3\xa9s de 19,30 metres i la llargada de 57 metres; d'amplada fa 3,50 metres._NEWLINE_Al seu red\xc3\xb3s s'hi han conreat tradicionalment petits horts, fins que el torrent fou urbanitzat per donar lloc al parc de Vallparad\xc3\xads.\n_START_SECTION_\nHist\xc3\xb2ria\n_START_PARAGRAPH_\nEl projecte de construcci\xc3\xb3 del pont data de l'any 1579, en qu\xc3\xa8 els consellers de l'antic poble de Sant Pere van decidir bastir un pont sobre el torrent de Vallparad\xc3\xads i el van encarregar al mestre d'obres Pere Pomers, que fou substitu\xc3\xaft el 1609 per Ramon Suris. Les obres van durar molts anys a causa de problemes diversos, sobretot de finan\xc3\xa7ament, i no es van acabar fins al 1626. _NEWLINE_El 12 de juny del 1918 es va presentar una moci\xc3\xb3 a l'Ajuntament per transformar el pont en un terrapl\xc3\xa8, tot i que es va rebutjar la proposta per 10 vots contra 8._NEWLINE_El 1999 va ser objecte d'una reforma pol\xc3\xa8mica a causa de la barana que s'hi va instal\xc2\xb7lar, que no s'adeia amb el car\xc3\xa0cter hist\xc3\xb2ric del pont. El 2006 es va tancar definitivament a la circulaci\xc3\xb3 de vehicles i nom\xc3\xa9s hi poden passar els vianants."